**Mireasma florilor de-april**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când primăvara se așterne

Pe timpul florilor de gând,

E-o bucurie, ca și când

Un suflet cântecele-și cerne,

Tristețile abandonând.

Un verde care te seduce,

Purtând miresmele de-april,

Apare-n ochi ca de copil

Ce-și spală tălpile-n uluce

Și te privește, pueril.

Pământul tot se infioară,

Pe cer dansează nori de-argint,

Iar buzele-ți de hiacint

Încep să-ți tremure, pe seară,

A dragoste și dor de-alint.

Privirea-ți caldă, visătoare,

Pierdută-n timpul cu iubiri,

Mai caută prin amăgiri

Tot ce-i părea o sărbătoare

A florilor din rătăciri.

Daniel Vișan-Dimitriu

(11 apr. 2021, Craiova)